2010. aasta Eurovisiooni lauluvõistlus

Eelarve

Norra kultuuriminister Trond Giske ja Norra Ringhäälingukorporatsiooni juhatuse esimees Hans-Tore Bjerkaas kinnitasid lauluvõistluse esialgse eelarve mais 2009, suuruses 150 miljonit Norra krooni (17 miljonit €; 295 Eesti krooni). Esialgne kinnitatud eelarve suuruseks oli 150 miljonit Norra krooni (17 miljonit €, 295 miljonit Eesti krooni). See eelarve oli väiksem eelneval aastal toimunud lauluvõistluse eelarvest, kuid suurem kui 2007. aasta lauluvõistluse eelarve. Kuid ennustatav eelarve suurenes hiljem 211 miljonile Norra kroonile (24 miljonit €, 434 Eesti krooni).

Toimumiskoht

27. mail 2009 teatas NRK, et lauluvõistlus korraldatakse Oslo metropoli aladel. Otsust põhjendati sellega, et Oslo on ainukene linn Norras, millel on vajaliku suurusega areenad, piisavalt majutusvõimalusi ja piisav infrastruktuur võistluse korraldamiseks. 3. juunil 2009 otsustati, et lauluvõistlus korraldatakse äsja valminud Telenor Arenal, Bærumi vallas, Oslo naabruses. Teine variant oli Oslo Spektrum, mis ei osutunud valituks väiksema suuruse ja mahutavuse tõttu.

Saatejuhid

Norra meedias hakkas varakult arutelu võimalike õhtujuhtide üle, algul olid jutuks NRK saate "Nytt på nytt" saatejuht Jon Almaas ja saate "Først & sist" saatejuht Fredrik Skavlan. Populaarne TV2 duo Thomas Numme ja Harald Rønneberg võitis Norra päevalehe Dagbladet küsitluse, milles lugejad said välja pakkuda saatejuhte. Tuntud TV2 saatejuht Dorthe Skappel teatas, et oleks huvitatud sellest ning jäi ka Dagbladeti küsitluses teiseks.
10. märtsil 2010 avalikustas NRK õhtujuhid. Nendeks valiti tuntud lastesaadete juht Erik Solbakken; gambia päritoluga laulja, helilooja ja ajakirjanik Haddy N'jie ning maroko päritoluga saatejuht Nadia Hasnaoui, kes on varem olnud õhtujuht 2004. aasta Laste Eurovisiooni lauluvõistlusel. Solbakkeni ja N'jie ülesandeks oli tutvustada artiste, teha ülekandeid ja intervjuusid green roomist ja publiku seast. Hasnaoui ülesandeks oli avalikustada poolfinaalidest edasipääsejad ning juhtida kogu punktide jagamist.

Visuaalne kujundus

4. detsembril 2009 avalikustas NRK lauluvõistlust läbiva teema, slogani ja kujunduse. Teema koosnes mullidest, mis kujutasid endast inimesi, kes kogunevad kõik kokku Eurovisiooni lauluvõistluseks. Visuaalsel kujundusel olid läbivateks värvideks valge, must, roosa, lilla ja kuldne. Lauluvõistluse lavakujundus avalikustati 6. mail 2010. Erinevalt eelmistest aastatest ei kasutatud laval LED-ekraane, vaid muid valgustustehnoloogiaid.

Hääletamine

11. oktoobril 2009 teatas Euroopa Ringhäälingute Liit (EBU), et hääletussüsteemi poolfinaalides muudetakse nii, et iga riigi jagatavad punktid moodustab 50% telefonihääletuse tulemused ja 50% kohalik viieliikmeline muusikaspetsialistidest koosnev žürii. Sellega vahetati välja varasem süsteem, kus telefonihääletuse tulemustega pääses finaali üheksa riiki ja kümnenda selgitasid välja žüriid üle Euroopa.  26. oktoobril 2009 teatas EBU, et hääletamine toimub kogu saate jooksul ja kestab veel 15 minutit pärast laulude esitamist.

Orkester

Mõned lauluvõistluse fännid algatasid suhtlussaidil Facebook kampaania, et tuua Oslos toimuvale Eurovisiooni lauluvõistlusele tagasi orkestri. Orkestrit pole kasutatud Eurovisiooni lauluvõistlusel alates 1999. aastast. Orkestri kasutamine lõpetati pärast 1998. aasta lauluvõistlust muusikatehnoloogia kiire arengu tõttu. Mõistlikum oli kasutada salvestatud helitausta. EBU on kinnitanud, et orkestri tagasitoomise plaani neil ei ole.

Osalevad riigid

Kokku 39 riiki osales 2010. aasta Eurovisiooni lauluvõistlusel. Gruusia naasis Eurovisioonile pärast aastast pausi. Eelmine aasta jäi Gruusial vahele, sest nende esinduslaul "We Don't Wanna Put In" keelati ära, kuna selles esines poliitilisi viiteid, mis on vastuolus lauluvõistluse reeglitega. 
Tšehhi teatas lauluvõistlusest eemaldumisest tšehhi televaatajate vähese huvi tõttu ja seoses kolme järjestikuse läbikukkumisega lauluvõistlusel. 
Andorra ringhääling Ràdio i Televisió d'Andorra (RTVA) teatas 10% eelarvekärpest. Esialgu RTVA esitas EBU-le avalduse osalemisest lauluvõistlusel, kuid vähesete rahaliste vahendite tõttu olid sunnitud detsembris 2009 teatama kõrvalejäämisest.
Ka Ungari teatas lauluvõistlusest eemalejäämisest seoses majanduslike raskustega rahvusringhäälingus.  Samal põhjusel oli sunnitud eemale jääma ka Montenegro. 
Leedu rahvusringhääling LRT teatas esialgu eemalejäämisest majanduslikel põhjustel. Hiljem küll EBU teatas, et Leedu osaleb Eurovisiooni lauluvõistlusel. Leedu rahvusringhäälingut rahastas Leedu telekommunikatsioonifirma Teo LT.
Seoses suurte eelarvekärbetega Eesti Rahvusringhäälingus (ERR) polnud kindel ka Eesti osalemine 2010. aasta Eurovisiooni lauluvõistlusel. Rahvusringhäälingule tuli appi Ettevõtluse Arendamise Sihtasutus (EAS), kes toetas Rahvusringhäälingut 1,5 miljoni Eesti krooniga, millest maksti osalemistasu, korraldati kohalik võistlus "Eesti Laul 2010" ja tasuti kulud Oslos.